Ռուսական կողմի այս քայլը ծանր հարված էր Թուրքիայի զբոսաշրջային ոլորտին, որի եկամուտները կազմում են Թուրքիայի ՀՆԱ-ի 4.5%-ը։ Բացի այդ զբոսաշրջությունն արտարժույթի կարևոր աղբյուր է։ Պաշտոնական տվյալներով՝ 2015թ. Թուրքիա այցելել է 36.24 մլն օտարազգի զբոսաշրջիկ, ինչը 1.6%-ով զիջում է 2014թ. ցուցանիշին։ Առաջին տեղում Գերմանիայից ժամանածներն են՝ 5.6 մլն մարդ (15.4%, որոնցում, ի դեպ, քիչ թիվ չեն կազմում Գերմանիայի քաղաքացի թուրքերը, թուրքական ծագմամբ գերմանացիները), երկրորդ տեղում՝ Ռուսաստանից ժամանածները՝ 3.65 մլն մարդ (10.1%), իսկ առաջատար եռյակը եզրափակում են Մեծ Բրիտանիայից ժամանածները՝ 2.5 մլն մարդ (6.9%)։ 2015թ. Ռուսաստանից Թուրքիա զբոսաշրջիկների հոսքը նվազել է 18.6%-ով, իսկ միայն դեկտեմբերին (պատժամիջոցների պայմաններում)՝ 47%-ով (դեկտեմբերին Թուրքիայում զբոսաշրջիկների թիվը նվազել է 7.3%-ով)[30]։